གནད་དོན་གྱི་རྩ་བ་ནི་ངས་བསམ་ན་ཤེས་བྱའི་སྒྲིག་གཞི་ལ་ཐུག་ཡོད་སྙམ།ཐུན་མིན་གྱི་ལྟ་བ་དེ་བསམ་གཞིགས་ཀྱི་ནུས་པ་འཇོན་པོ་ཞིག་ལས་འོང་དགོས་ལ།བསམ་གཞིགས་ཀྱི་ནུས་པ་དེ་བསམ་གཞིགས་ཀྱི་རྒྱུ་ཆ་སྟེ་ཤེས་བྱའི་གྲ་འཛོམས་པོ་ཞིག་ལས་འོང་དགོས།ཤེས་བྱ་ལ་གལ་ཆེན་མཛད་དོན་གཙོ་བོ་བསམ་གཞིགས་ཀྱི་དོན་ཡིན།བོད་ཀྱི་མཐོ་རིམ་སློབ་གྲྭའི་སློབ་མ་རྣམས་ལ་མཚོན་ན།སློབ་ཆུང་སློབ་འབྲིང་བཅས་ལོ་ངོ་བཅུ་གཉིས་ལྷག་གི་ཤེས་བྱའི་བསགས་སྦྱང་ལས་སྤྱིར་ཤེས་བྱ་སྣ་ཚོགས་པ་ཞིག་གི་རྨང་གཞི་ཡོད་ཀྱང༌།དེང་གི་བོད་སྤྱི་ཚོགས་དང་རིག་གནས་སྤྱིའི་ཁོར་ཡུག་ད་དུང་ཆིག་རྐྱང་བ་ཞིག་དང༌།ད་དུང་ཁ་རུབ་ཀྱི་རྣམ་པ་ཞིག་གི་ངང་ན་ཡོད་པའི་རྣམ་པ་འདིས་གནའ་བོའི་ཤེས་བྱའི་སྒྲིག་གཞི་ལ་འདའ་འགོངས་སམ་ཐོད་བརྒལ་མཛད་མ་ཐུབ་པས།དེང་རབ་ཀྱི་ཤེས་བྱའི་ཕྱོགས་ན་ཉམ་ཆུང་ཉམ་ཐག་ཏུ་ཡོད།དངོས་ཡོད་སྤྱི་ཚོགས་དང་ཉེ་བར་བཏུད་ནས་རང་གི་ཤེས་བྱ་དངོས་ཡོད་ཀྱི་ཁྲོད་ནས་བཀོལ་སྤྱོད་བྱེད་དགོས་དུས།ཁོ་ཚོར་ཡུལ་ཡུལ་ཅན་ནམ་བྱེད་པ་པོ་དང་བྱ་བའི་བར་ལ་ཡ་བྲལ་དུ་འགྱུར་བའི་རྣམ་པ་ཡོད།འདི་ནི་རང་གི་ཤེས་བྱའི་སྒྲིག་གཞི་དང་ཐག་གཅད་བྱའི་གནད་དོན་གཉིས་བར་གྱི་ཡ་བྲལ་གྱི་སྣང་ཚུལ་ཞིག་གི་འབྲས་རྟགས་རེད།ཤ་ཟ་བ་ལ་གྲི་དང་ཚོད་མ་ཟ་བ་ལ་ཐུར་མ་དགོས་པ་བཞིན།ཤེས་བྱ་ཡིན་ཚད་ཀྱིས་གནད་དོན་གང་ལའང་འཇུག་ཆོག་པའམ་ཐུབ་པ་ཞིག་ཡོད་མི་སྲིད།ད་ལྟའི་ང་ཚོའི་སློབ་ཁྲིད་ལ་མཚོན་ན་ང་ཚོས་རྗོད་བྱེད་ཚིག་གི་གསོ་སྦྱོང་ལ་དམིགས་ཡོད་པ་ལས།བརྗོད་བྱའི་བསམ་བློ་གསོ་སྦྱོང་ལ་དམིགས་ཐུབ་མེད་པའི་རྣམ་པ་ཞིག་ཡོད།འདིས་སློབ་མའི་བསམ་གཞིགས་ཀྱི་ནུས་པའི་མཐོར་འདེགས་དང༌།བསམ་བློའི་ཆུ་ཚད་ཀྱི་མཐོར་འདེགས་ལ་ཕན་ཐོགས་ཆེན་པོ་ཐུབ་ཀིན་མེད་པས།སྣང་ཚུལ་འདི་དེང་གི་སློབ་གྲྭ་ཆེན་མོའི་སློབ་གསོའི་ཞན་ཆ་ཞིག་ཡིན།སུམ་རྟགས་སྙན་ངག་དང༌།རྩོམ་འཇུག་རྩོམ་རིག་གཞུང་ལུགས་གང་ཡིན་ཡང་དེ་ཉིད་ཚིག་དག་མོ་ཞིག་དང༌།རྗོད་བྱེད་ཚིག་དང་རྗོད་པ་ཅི་འདྲ་ལེགས་ཤིང་དག་ཀྱང་།དེ་ཉིད་ནི་ཕྱིའི་ཤུན་པ་ལྟ་བུ་ཡིན་ལ།ནང་སྙིང་ནི་བརྗོད་བྱའི་བསམ་བློ་ཡིན་པ་སྨོས་མ་དགོས།དེས་ན་ང་ཚོས་འདི་ལྟའི་བརྗོད་བྱ་ཕུན་ཚོགས་གཏིང་ཟབ།རྒྱ་ཆེན་པོ་དེ་གང་ནས་ཡོང་དགོས་པ་དང༌།དེ་ཇི་ལྟར་གསོ་སྐྱོང་བྱ་བའི་ཐད་ལ་ད་བར་དུ་ངོས་ཟིན་མ་བྱུང་བར་བཏང་སྙོམས་སུ་བསྐྱུར་བ་རེད།དེ་བས་བོད་ཡིག་སློབ་གྲྭ་ཆེན་མོ་བའི་བསམ་གཞིགས་ཀྱི་ནུས་པའང་འཇོན་ཐང་ཅན་དུ་འོངས་མ་ཐུབ་པ་རེད།གནད་དོན་དབྱེ་ཞིབ་དང༌།གནད་དོན་ཐག་གཅོད་ཀྱི་ནུས་ཤུགས་ཞན་པ་དང༌།བསམ་གཞིགས་ཀྱི་ནུས་པ་ཞན་པའི་གནད་དོན་འདི་འདྲ་ཐག་གཅོད་པའི་ཐབས་ལམ་ནི།ངས་བསམ་ན་འཐུས་སྒོ་ཚང་བའི་ཤེས་བྱ་གསར་བ་ནང་འདྲེན་བྱ་རྒྱུ་དེ་ཁོ་ནའོ་སྙམ།དེང་གི་སློབ་གྲྭ་ཆེན་མོའི་སློབ་ཁྲིད་ཀྱི་ཁྲོད་ན་ཤེས་བྱ་གསར་བ་དང་བསླབ་བྱ་གསར་བ་ཡིན་སྐད་ཀྱི་སློབ་ཁྲིད་ནི་ཡོད་ཀྱང༌།དེ་དག་ལ་ཞན་ཆ་ཞིག་ཡོད་པ་ནི།དེའི་སློབ་ཁྲིད་ལ་ཟབ་ཁྱད་མེད་པ་དང༌།རྒྱ་ཚད་མེད་པ་དང༌།ལྷག་པར་རྒྱུས་མངའ་དང་བྱང་ཆ་ཆེ་བའི་དགེ་རྒན་དཀོན་པ་དེ་རེད།རིག་གནས་ཚན་ཁག་གི་སློབ་མ་ཞིག་ལ་མཚོན་ན།རྩོམ་རིག་དང་ལོ་རྒྱུས།མཚན་ཉིད་རིག་པ་གསུམ་གྱི་གཞུང་ལུགས་ཀྱི་རྨང་གཞིའི་ཤེས་བྱར་གྱུར་པ་དག་ངེས་པར་ཁོང་དུ་ཆུད་པ་དགོས།རྩོམ་རིག་དང་ལོ་རྒྱུས།སྤྱི་ཚོགས་རིག་པ་སོགས་བསླབ་ཚན་བྱེ་བྲག་པ་གང་ཡིན་ཡང་།དེ་ཉིད་ལ་དཔྱོད་པ་དེ་ཕལ་བ་དཀྱུས་མ་སྣང་ཚུལ་ངོ་སྤྲོད་ལྟ་བུ་ཞིག་གི་ངང་དུ་མི་བསྐྱུར་བར་ཟབ་སར་ཕྱིན་འདོད་ན་ནི།མཚན་ཉིད་རིག་པ་མ་ཤེས་ཐབས་མེད་ཡིན།སྐད་བརྡ་རིག་པ་ལྟ་བུ་ཞིག་ལ་མཚོན་ནའང་གཏིང་ཟབ་སར་ཕྱིན་ན་མཚན་ཉིད་རིག་པ་དང་མི་འབྲེལ་ཐབས་མེད་རེད།རྩོམ་རིག་ཀྱང་དེ་ལྟར་རོ།།ང་ཚོའི་དེང་གི་བཤད་བྱ་ཆེས་ཚ་བོ་སྟེ་རིག་གནས་གསར་རྙིང་གི་དགག་བཞག་ལྟ་བུ་ལ་མཚོན་ནའང༌།མཐར་ཐུག་མཚན་ཉིད་རིག་པའི་སྒོ་ནས་འཆད་མ་ཐུབ་པས་དེ་ལ་བློ་འཁུལ་གྱི་ནུས་ཤུགས་ཡོད་མི་སྲིད།དེ་བས་བོད་ཡིག་སློབ་གྲྭ་ཆེན་མོ་བའི་མཚན་ཉིད་རིག་པའི་སློབ་ཁྲིད་ལ་ཤུགས་སྣོན་མཛད་དགོས།དེ་ཡང་ནུབ་གླིང་གི་མཚན་ཉིད་རིག་པ་གཙོ་བོ་དང༌།དེའི་ནང་ནས་ཀྱང་ནུབ་གླིང་དེང་རབས་མཚན་ཉིད་རིག་པ་གཙོ་བོ་ཡིན་ན་འགྲིག།དེང་གི་བཤད་བྱ་ཆེན་པོ་དེང་རབས་ཤེས་རིག་གི་ཕྱིར་རྟོག་ཡིན་ནའང་འདྲ།མི་ཇུས་ཀྱི་དགོངས་པ་ཡིན་ནའང་འདྲ།རྩོམ་རིག་གི་དེང་རབས་རིང་ལུགས་ཡིན་འང་འདྲ།སྤྱི་ཚོགས་རིག་པའི་དེང་རབས་ཕྱི་མའི་རིང་ལུགས་ཀྱི་དཔྱོད་པ་ཡིན་ནའང་འདྲ།དེང་རབས་མཚན་ཉིད་རིག་པ་ནི་ཁོ་ཚོའི་ལྟ་བའི་འབྱུང་ཁུངས་གཙོ་བོ་ཞིག་ཡིན།དེ་ནས་གཞན་ནུབ་གླིང་གི་སྤྱི་ཚོགས་དང་བསམ་བློའི་འཕེལ་རྒྱས་གཙོར་བཟུང་ནས།ང་ཚོ་ལ་བལྟ་སའམ་མིག་དཔེ་བྱས་ཆོག་པའི་བསམ་བློའི་མཐོ་རླབས་སམ་སྤྱི་ཚོགས་ཀྱི་ལོ་རྒྱུས་གཙོ་བོ་ངོ་སྤྲོད་པ་ཤིན་ཏུ་གལ་ཆེ།དཔེར་ན།རིག་རྩལ་བསྐྱར་དར་དང༌།བློ་འབྱེད་ལས་འགུལ།ཧྥ་རིན་སིའི་གསར་བརྗེ་ཆེན་མོ་དང༌།ཡའོ་རུབ་གླིང་གི་བཟོ་ལས་གསར་བརྗེ་ལྟ་བུ་སོགས་ངེས་ཚེ།སློབ་མ་རྣམས་ལ་འཛམ་གླིང་གི་མཐོང་རྒྱ་འབྱུང་བར་གྲོགས་བྱེད་ཐུབ་ངེས།དེང་གི་བོད་སྤྱིཚོགས་འཕེལ་རྒྱས་ཀྱི་དཔྱོད་པ་ལ་མཚོན་ན་དཀོན་ནས་ཡོད་པའང་ཉེ་རབས་དང་དེང་རབས་ཀྱི་འཛམ་གླིང་ལོ་རྒྱུས་ཀྱི་ཤེས་བྱའི་རྒྱབ་ལྗོངས་རེད།གང་ཡིན་ཡང་ཐོག་མཐའ་བར་གསུམ་ཀུན་ཏུ་རྩ་བའི་བླང་བྱ་ཞིག་ཡོད་པ་ནི།ང་ཚོ་བོད་ཀྱི་གནས་ཚུལ་ལ་ཁ་གཏོད་པ་དང༌།བོད་རང་གི་སྤྱི་ཚོགས་གནས་སྟངས་འདི་གཞི་རྩ་བྱས་ནས་རིག་གནས་གསར་བ་དེ་དག་གི་ཤེས་བྱའི་རྒྱབ་ལྗོངས་ཡོད་པར་བྱ་རྒྱུ་གལ་ཆེ།འདི་ནི་བོད་ཀྱི་སློབ་གྲྭ་ཆེན་མོ་བ་དག་གི་བསམ་བློའི་ཆུ་ཚད་གོང་དུ་སྤེལ་བའི་ཐབས་དམ་པ་རེད་སྙམ།།